**תומר גלאם** (נולד ב־15 בדצמבר 1975) הוא ראש עיריית אשקלון. מכהן כסגן יו"ר השלטון המקומי ויו"ר איגוד ערים לאיכות הסביבה נפת אשקלון.

ביוגרפיה
--------

גלאם נולד, גדל והתחנך בשכונת רמת אשכול באשקלון, במשפחה בת 12 נפשות יוצאת לוב. הוא למד בבית הספר היסודי "כצנלסון" ואת שנות התיכון עשה בבית הספר "אורט אפרידר".

בצבא הוא שירת בבסיס ג'וליס כמסגר.

לאחר שחרורו מצה"ל, עבד בחברת החשמל, שם התחיל בעבודה של הובלת ציוד מכני כבד ובפריקת פחם בתחנת הכוח רוטנברג. בתחנת הכוח רוטנברג הוא התמודד לוועד העובדים ונבחר. בעקבות זאת, עבר לעבוד במחלקת הגבייה של החברה.

גלאם נבחר למועצת העיר אשקלון מטעם מפלגת "אחדות ישראל". לאחר הבחירות ב־2013 הוא החל לכהן כסגנו וממלא-מקומו של ראש העירייה, איתמר שמעוני. ב־21 באפריל 2017 בעקבות השעייתו של שמעוני, נבחר על ידי מועצת העירייה לשמש כראש עיריית אשקלון-בפועל עד תום הקדנציה. בכך, גלאם היה ראש העירייה הראשון שנבחר לתפקיד מטעם מפלגת "כולנו".

ב־30 באוקטובר 2018, בבחירות המוניציפליות התמודד גלאם מול שמעוני וניצח בפער קטן כשזכה ל־40.3% מהקולות (25,111), לעומת 39.7% לשמעוני (24,737), ושאר הקולות התחלקו בין 3 מועמדים נוספים.

### ראש עיריית אשקלון

כבר עם היבחרו לתפקיד העלה גלאם לסדר היום, בנובמבר 2018, את נושא חוסר המיגון של העיר מירי מרצועת עזה ודרש מהממשלה לספק תקציב לפתרון הבעיה. במיוחד הדגיש כי קיימים פערי מיגון ניכרים בין השכונות החדשות לוותיקות בעיר. בשכונות החדשות יש חדרי ממ"ד במרבית הבתים, ואילו תושבי השכונות הישנות נאלצים לפנות למקלטים הציבוריים. במהלך מבצע שומר החומות אשקלון הייתה העיר המטווחת בישראל, גלאם טען "המדינה התעלמה מהבקשות שלי למיגון תושבי אשקלון". "בעיר יש כ-38 אלף תושבים להם אין מרחב מוגן זמין שאליו אפשר להגיע בזמן התרעה. כדי לתת מענה לתושבים האלה יש למגן כ-10,000 יחידות דיור". בפברואר 2022 העביר ראש הממשלה נפתלי בנט החלטת ממשלה להקצות סכום של כ-320 מיליון שקל עבור טיפול בפערי המיגון באשקלון. אך הממשלה נפלה לפני אישור התקציב בוועדת הכספים, ועקב התנגדות של נציגי הליכוד בוועדת ההסכמות לאשר אותו, נוכח תקופת הבחירות, הוא לא אושר. התקציב אושר לבסוף ביולי 2023.

במהלך כהונתו הגיעה העיר אשקלון להישגים בחינוך כשזכתה לראשונה בתולדות העיר בפרס החינוך הארצי לשנת תש״ף. כמו כן, במהלך כהונתו הגיעה אשקלון למקום הראשון בישראל באחוזי הזכאות לבגרות חברתית לשנת תשפ״א עם 81% (לעומת ממוצע ארצי של 30%). עוד בעת כהונתו, אשקלון נהנית מהגירה חיובית הגדולה בארץ והיא נמצאת במקום הראשון בישראל בביקוש למגורים בפעם השישית ברציפות בשנה החולפת (על פי נתוני הלמ״ס). פרויקט בולט נוסף הוא הקמת המרכז הרב תכליתי שהוקם בעיר לבוגרים עם צרכים מיוחדים ופועל בהצלחה תוך שהוא מספק מענה קהילתי, תעסוקתי וחברתי לעשרות תושבים מיוחדים.

לקראת הבחירות לרשויות המקומיות בישראל ב-2023 הודיע גלאם כי יתמודד על ראשות העיר מטעם "הליכוד". הוא אף קיבל תקציב בחירות של 2.5 מיליון מטעם המפלגה.

במהלך מלחמת חרבות ברזל דרש גלאם להכליל את אשקלון במסגרת יישובי העוטף הזכאים לתקציב מיוחד, אשקלון לא נכללת ביישובי העוטף מאחר שהיא נמצאת כ-10 ק"מ מגבול עזה ואילו התקנות כוללות יישובים בטווח של עד 7 ק"מ מעזה. בפגישה עם שר הביטחון יואב גלנט אמר כי מאז תחילת ימי הלחימה נורו לעבר העיר אשקלון רבע מסך כל הרקטות שנורו לעבר מדינת ישראל. ביום העשירי למלחמה אמר כי למרות הודעה של רשות חירום לאומית שאשקלון קיבלה 100 מיליון ש"ח לפינויים, העירייה לא קיבלה. ב-24 באוקטובר 2023 הסכימה ועדת הכספים, בעקבות דרישתו של גלאם, להגדיר את אשקלון כיישוב ספר במשך שנה כך שתושביו יקבלו 100% פיצוי על נזק עקיף שנגרם להם. בנוסף הוסכם שתושבי אשקלון הזכאים, שיוגדרו לפי הגדרת פיקוד העורף כמחוסרי מיגון ברמות שונות, יקבלו מענק לפינוי מהעיר, אך יהיו אחראים על הפינוי בעצמם.

גלאם נשוי לטלי ואב לשלושה.

קישורים חיצוניים
----------------

ויקישיתוף מדיה וקבצים בנושא **תומר גלאם** בוויקישיתוף
* דוד לוי, ראש עיריית אשקלון בפועל, תומר גלאם: "אף אחד לא ינהל אותי", כאן דרום - אשקלון, 28 באפריל 2017
* סיון סבג-אסולין, תומר גלאם: "אשקלון תהיה המטרופולין של ישראל", אשקלונים,(הקישור אינו פעיל) 7 בספטמבר 2018
* שלומי לוי, תומר גלאם, ראש עיריית אשקלון בראיון חג, אשקלון ניוז, 18 בספטמבר 2017
* אודי דוד בן דוד, המאבק התקוע נגד הזיהום מתחנת הכח הפחמית חשף מידע חדש ומעניין על תומר גלאם, 10 בספטמבר 2020

הערות שוליים
------------

1. ↑  אתר למנויים בלבד הדר חורש, האיש שהיה מטעין פחם ונהפך לראש עיר רוצה להפוך את אשקלון לתל אביב, באתר TheMarker‏, 29 במרץ 2019
2. ↑  מורן אזולאי ומתן צורי, ראש עיר חדש באשקלון: המועמד של כחלון ניצח את המועמד של נתניהו, באתר ynet, 20 באפריל 2017
3. ↑  אתר למנויים בלבד אלמוג בן זכרי, הבחירות באשקלון: תומר גלאם ניצח את ראש העיר איתמר שמעוני בפער של מאות קולות, באתר הארץ, 1 בנובמבר 2018
4. ↑  אתר למנויים בלבד אלמוג בן זכרי, ההסלמה חשפה את פערי המיגון בדרום, ובאשקלון דורשים מהממשלה להתערב, באתר הארץ, 13 בנובמבר 2018
5. ↑  אתר למנויים בלבד אור קשתי, תושבי השכונות החלשות באשקלון מרגישים שהם חיים ברולטה רוסית, באתר הארץ, 12 במאי 2021
6. ↑  אתר למנויים בלבד אלמוג בן זכרי, 18 שנים אחרי הקסאם הראשון, אשקלון לא ממוגנת. "הפקירו אותנו", אומרים התושבים, באתר הארץ, 19 במאי 2021
7. ↑  אתר למנויים בלבד עדי כהן, 320 מיליון ש' היו אמורים להגן על אשקלון - אך אף ממ"ד לא נבנה, באתר TheMarker‏, 7 באוגוסט 2022  
אתר למנויים בלבד נתי יפת, קשיים ביורוקרטיים מעכבים את המיגון באשקלון: "המצב הזה מקצר חיים", באתר הארץ, 8 באוגוסט 2022  
אתר למנויים בלבד בר פלג, גם בסבב הלחימה הזה, תושבי אשקלון נשארים בלא מיגון ובפחד, באתר הארץ, 11 במאי 2023
8. ↑  אתר למנויים בלבד הדר חורש, נתניהו מבטיח 600 מיליון שקל לאשקלון - אך מדובר בהצגה חדשה של תקציב ישן, באתר TheMarker‏, 26 ביולי 2023
9. ↑  דוד לוי, היסטוריה מקומית: אשקלון זכתה בפרס חינוך ארצי, באתר כאן דרום, ‏10 ביוני 2021
10. ↑  מנהל אתר אשקלונים, אשקלון במקום הראשון בזכאות לתעודת בגרות חברתית:, באתר אשקלונים, ‏30.7.18
11. ↑  אריק מירובסקי, ‏אשקלון חזרה להוביל ברכישת הדירות החדשות. וכמה נמכרו בבת ים ובתל אביב, באתר גלובס, 14 באוקטובר 2021
12. ↑  החלה בנייתו של המרכז הרב תכליתי, באתר כאן דרום, ‏20 ביוני 2018
13. ↑  עם תמיכה של 2.5 מיליון ש"ח מהליכוד תומר גלאם משיק את קמפיין הבחירות, באתר כאן דרום, ‏10 באוגוסט 2023
14. 1 2  רה"ע גלאם לשר הביטחון: "להכליל את אשקלון בעוטף עזה", באתר כאן דרום, ‏15 באוקטובר 2023
15. ↑  ריקי כרמי, "המסדרון זה הממ"ד שלנו": תושבי העוטף שלא זכאים למיגון, באתר ynet, 27 בנובמבר 2019
16. ↑  "קיבינימט! תכניסו את אשקלון לעוטף": צפו ברה"ע אשקלון מתפוצץ על שר האוצר, באתר כאן דרום, ‏16 באוקטובר 2023
17. ↑  צבי זרחיה, אושר: תקופת ההקלות לאשקלון תוארך משלושה חודשים לשנה, באתר כלכליסט, 24 באוקטובר 2023  
ישי כהן, ‏ראש עיריית אשקלון ל'כיכר השבת': "אנחנו נאבקים מול ממשלת ישראל, אנשים יצטרכו לתת את הדין", באתר כיכר השבת, 26 באוקטובר 2023
18. ↑  הדר קנה, מתווה הפינוי החדש של עיריית אשקלון: מענקים לפינוי עצמי למחוסרי מיגון, באתר TheMarker‏, 26 באוקטובר 2023

  


| ראשי עיריית אשקלון  |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| אפרים צור (מועצה מקומית) | אליעזר מילרוד | יחזקאל זונאבנד | אריה תגר | רחביה אדיבי | אברהם בלסבלג(ממלא מקום) | אהרן חייבי | אלי דיין | בני וקנין | שבתאי צור(ממלא מקום) |
| מ-1950 | מ-1951 | מ-1953 | מ-1956 | מ-1965 | מ-1972 | מ-1974 | מ-1978 | 1991–2003 | 2003 |
| רוני מהצרי | בני וקנין | איתמר שמעוני | אפי מור(ממלא מקום) | תומר גלאם |
| 2003–2008 | 2008–2013 | 2013–2017 | 2016–2017 | מ-2017 |

 |